Malgrat que el Comitè Federal del PSOE d'aquest dissabte se centrat principalment en el paper dels socialistes respecte a la investidura de Mariano Rajoy, el PSC ha estat protagonista secundari en els torns de paraula del president d'Astúries, Javier Fernández, i del primer secretari del PSC, Miquel Iceta. El president asturià ha retret al PSC que recuperés –com a idea i en la ponència del congrés al novembre- la 'via canadenca' del referèndum pactat com a pla B en el cas que no prosperi la reforma constitucional. Segons Fernández, si el PSC segueix en aquesta direcció s'allunya de la Declaració de Granada i caldria que es replantegés la seva relació amb el PSOE. Iceta li ha respost en el seu torn de paraula i li ha recordat que el PSC segueix els criteris de la declaració de Granada i que en qualsevol cas les ponències es debaten i s'acorden, i qualsevol solució en aquesta direcció seria sempre acordada, no unilateral. Sánchez també ha respost Fernández al tram final del Comitè. Ha assegurat que la relació amb el PSC és l'adequada i que s'hi sent còmode.  Tot i que no n'ha parlat durant la reunió, el president d'Aragó, Javier Lambán, també ha abordat la qüestió en declaracions a la premsa. Ha rebel·lat que diversos dirigents han fet referència a la qüestió a les seves intervencions i ha advertit que la recuperació per part del PSC de la via canadenca "inquieta profundament" molts socialistes.   Amb tot, Lambán ha assegurat que Iceta és "un home profundament responsable i amb una visió d'Espanya clara", de manera que confia en ell perquè aquesta "distorsió" que ha produït el replantejament del referèndum "quedi superada tan aviat com sigui possible".  Iceta: "He defensat Granada i el debat al PSC" A la sortida de la trobada, Iceta ha assegurat que ell ha defensat "el projecte que tenim tots els socialistes i que vam acordar a Granada" així com "el debat obert al PSC". Segons el primer secretari del PSC "sobretot" el que ha defensat a la seva intervenció és "la necessitat que els socialistes seguim defensant l'única opció solvent i sòlida que hi ha sobre la taula per resoldre un dels principals problemes d'Espanya".

Summary: ACTUALIZACIÓ:Iceta rep crítiques al Comitè Federal del PSOE per la idea del PSC de recuperar el referèndum pactat


L'arquebisbe de Barcelona, Joan José Omella, ha cridat aquest diumenge a lluitar contra el drac, que ha identificat amb el diable, amb el "pare de la divisió, el que divideix, el que vol trencar la comunió". Durant la missa tradicional al Palau de la Generalitat amb motiu de la Diada de Sant Jordi, Omella ha demanat al sant que intercedeixi per tots aquells que tenen responsabilitat pública perquè "visquin més en coherència amb el que són, amb el que configuren les seves vides i amb un gran respecte als altres", i ha advertit que "la imposició i la confrontació no és el model que ensenyen Jesucrist i Sant Jordi".  Durant el seu sermó, Omella ha reivindicat la defensa que Sant Jordi va fer del seu poble "davant les insídies del mal", i li ha demanat al sant que protegeixi Barcelona, Catalunya i també l'Aragó, "que tan vinculada ha estat i estarà amb Catalunya, amb qui comparteix el mateix patró".  Entre aquestes "insídies", l'arquebisbe ha situat "la manca de respecte als drets humans, el maltractament dels innocents, la violència, el terrorisme, la persecució i la creixent desigualtat social". "Ens dol que tantes persones no puguin defensar-se davant de tan dolor, rebuig i menyspreu, davant de tanta barbàrie", ha lamentat. Per promoure un clima de pau i "evitar les espirals de violència", Omella ha instat a aprendre del mateix Sant Jordi i de la seva imatge amb la llança a la mà vencent el drac. L'arquebisbe ha apuntat que això no significa que "s'hagi d'anar amb la llança a la mà atacant els altres, sinó que indica la imperiosa necessitat de lluitar contra el drac, que és el diable, el pare de la divisió, el que divideix, el que vol trencar la comunió".  En aquest sentit, ha advertit que el model que ensenyen tant Jesucrist com Sant Jordi no és el de la "imposició i la confrontació". "Quan tenim en compte els pobres i els petits, quan construïm ponts per a la comunicació i la comunió entre tots, quan respectem les persones i les institucions seguint l'exemple del nostre patró, llavors vencem", ha assegurat. Han assistit a la missa el president de la Generalitat, Carles Puigdemont, i la seva dona, Marcela Topor, així com els consellers Santi Vila, Neus Munté, Jordi Jané, Meritxell Borràs, Josep Rull, Jordi Baiget, Santi Vila i Toni Comín. Raül Romeva i Dolors Bassa s'hi han afegit més, amb la benedicció de les roses.  També han volgut ser-hi els expresidents de la Generalitat José Montilla i Artur Mas; els expresidents del Parlament Joan Rigol i Núria de Gispert, i l'exalcalde de Barcelona Xavier Trias. El delegat del govern espanyol a Catalunya, Enric Millo, s'ha dirigit a la capella del Palau acompanyat pel president del grup parlamentari de JxSí, Jordi Turull. Entre els assistents també hi era el secretari general del PPC, Santi Rodríguez; el director dels Mossos, Albert Batlle; el major del cos, Josep Lluís Trapero, i l'inspector general de l'exercit.  Després de la missa ha tingut lloc la tradicional benedicció de les roses per part d'Omella i del president de la Generalitat al Pati dels Carruatges.

Summary: Omella crida a lluitar contra "qui divideix" i avisa que el model de Sant Jordi no és "la imposició i la confrontació"


Els sindicats acusen Serveis Logístics de Combustible d'Aviació d’incomplir el conveni col·lectiu i el sistema de torns ACN Madrid.-Els sindicats UGT i CCOO han convocat un calendari de vagues entre el 28 d’octubre i el mes de febrer a la companyia Serveis Logístics de Combustible d'Aviació, que opera en aeroports catalans com el Prat, Girona, Reus, Alguaire i altres de la resta de l’Estat com Barajas o Palma de Mallorca. La Federació d’Indústria de CCOO ha acusat l’empresa d’incomplir el conveni col·lectiu i de “deteriorar el clima laboral i instaurar un sistema irracional i autoritari” en el tracte amb els representants sindicals. Davant d’això, els sindicats han convocat unes aturades que poden tenir “imprevisibles conseqüències en el servei, els vols i la reputació de les empreses”. La principal reclamació dels sindicats és “acordar un sistema objectiu d'assignació de torns que compleixi amb la normativa”.

Summary: UGT i CCOO convoquen una bateria de vagues que afectarà l’empresa que subministra combustible als avions al Prat


La tinent d'alcalde d'Ecologia, Urbanisme i Mobilitat de l'Ajuntament de Barcelona, Janet Sanz, ha assegurat aquest dilluns que el consistori mantindrà la campanya perquè els ciutadans alertin de pisos turístics il·legals però que buscarà fórmules per "millorar aquest procediment i garantir el màxim l'anonimat dels denunciants". Així ho ha assegurat a preguntes dels periodistes després que el diari Ara publiqués que no s'està respectant  l'anonimat dels denunciants. Concretament, una veïna acusada de tenir un pis il·legal erròniament va poder veure el nom, el telèfon, i el DNI del denunciant al consultar l'expedient. Sanz ha assegurat que amb la normativa actual totes les incidències que formen part d'un expedient  poden ser consultades per tots els agents implicats. "Seguim el marc de la legalitat i de la legislació vigent a Catalunya", ha puntualitzat.  Janet Sanz ha recordat que si algú cursa una denúncia contra un propietari i l'administració investiga si aquesta és aquesta és certa o no, el denunciant ha de poder tenir accés a l'expedient administratiu obert.  Malgrat que és l'Autoritat Catalana de Protecció de Dades qui obliga en aquest sentit, Sanz ha apuntat que hi ha recorregut per buscar fórmules que garanteixin l'anonimat i que l'Ajuntament de Barcelona treballarà en aquests sentit.

Summary: L'Ajuntament de Barcelona treballarà per garantir l'anonimat dels ciutadans que alertin de pisos turístics il·legals


La consellera proposa portar aquesta mesura a la negociació col·lectiva ACN Barcelona.-La consellera de Treball, Afers Socials i Famílies, Dolors Bassa, ha instat els agents econòmics i socials a impulsar mesures a favor de la reforma horària, i que aquesta es porti a la negociació col·lectiva, amb l'objectiu de contribuir a la conciliació de la vida personal, familiar i laboral de les persones i d'afavorir la igualtat entre homes i dones. La reforma horària proposa compactar la jornada laboral per avançar l’hora de sortida de la feina, introduir horaris laborals més flexibles d’entrada i sortida, avançar les hores dels àpats, tant del dinar com del sopar i sincronitzar els horaris de les empreses, institucions i actors socials i culturals”, ha explicat Bassa, que ha fet aquesta proposta a la cloenda de la 4a Jornada dels Horaris. Arran de l’acord aprovat en el Consell de Relacions Laborals (CRL), la consellera Bassa ha explicat que els sindicats confeccionaran unes Guies Sindicals per formar persones responsables de negociar convenis col·lectius per incloure-hi les mesures. Així mateix, els agents econòmics portaran a terme accions de sensibilització i  pedagogia en el teixit productiu, i la creació d’una base de bones pràctiques detallant els sectors i territoris on es porten a la pràctica.

Summary: Bassa demana a agents socials i econòmics que comencin a impulsar mesures de la reforma horària


Els treballadors del sector del metall de la demarcació de Tarragona han convocat una jornada de vaga de 24 hores el divendres 13 de juliol. Segons han informat aquest dimarts els sindicats UGT i CCOO, la decisió s’ha pres després de considerar bloquejades les negociacions del conveni del metall per part de la patronal APEMTA. El personal reclama un canvi de plantejament per desbloquejar el conveni, però asseguren que la patronal manté una actitud “immobilista” en la reunió de la mesa negociadora que aboca les negociacions “a un punt mort”.

Summary: Els treballadors del sector del metall a Tarragona convoquen una vaga de 24 hores per exigir el desbloqueig del conveni


El candidat de Democràcia i Llibertat reclama als populars i a C’s que condemnin la dictadura ACN Barcelona.-El candidat de Democràcia i Llibertat, Francesc Homs, ha acusat aquest divendres el PP de compartir una part de l’ideari franquista i ha demanat als populars i també a C’s que condemnin la dictadura. Ha posat d’exemple la “dèria” amb el català. “El fons que hi ha no és massa diferent, és amb ànim d’imposar, d’espanyolitzar. L’expressió del senyor Wert no em diran que no és franquista. Hi ha actituds que responen a uns patrons de fons que són tallats de la mateixa manera. I si no per què no condemnen el franquisme. Si algú es vol desmarcar, ha de condemnar-lo”, ha argumentat en roda de premsa després de visitar el refugi antiaeri de la plaça del Diamant amb Raimon Carrasco, fill de Manuel Carrasco i Formiguera.

Summary: Homs acusa el PP de compartir una part de l’ideari franquista


El secretari general de Podem, Pablo Iglesias, ha situat la reunió que mantindrà divendres vinent amb el president de la Generalitat, Carles Puigdemont, dins l’àmbit de la “normalitat”. Iglesias ho ha definit com a “cortesia institucional”, i ha situat la trobada en el marc del viatge que farà a Barcelona per assistir a l’Assemblea Nacional d’ICV dissabte que ve. Ha recordat que va ser “el primer” en trucar a Puigdemont quan va ser nomenat president de la Generalitat i per això ha considerat “lògic” que ara es trobin. Iglesias no ha amagat que manté “grans diferències” amb Puigdemont però ha considerat “sensat” parlar-hi. Iglesias també ha manifestat el desig que la reunió que Puigdemont mantindrà amb el líder de Ciutadans, Albert Rivera, el mateix divendres sigui “similar” a la que duran a terme ells dos. “Cortesia i diàleg polític, que sempre és positiu”, ha afirmat.

Summary: Iglesias situa la reunió amb Puigdemont dins l’àmbit de la “normalitat”


El PPC ha augurat que amb els elements que hi ha sobre la taula el màxim que es podrà fer l'1 d'octubre és un nou 9-N però "en versió més 'cutre'". En roda de premsa, Fernández ha dit que pel que saben fins ara no hi ha un cens "creïble", no hi ha junta electoral ja que no es disposa de llei electoral pròpia i tant el recompte com la funció d'interventors la faran "voluntaris independentistes", motiu pel qual ha dit que la neutralitat "no serà la característica fonamental". Per al diputat, tot això demostra que "com a màxim" el que es podrà celebrar l'1 d'octubre serà una "repetició del 9-N" però ha reiterat que des del PPC el que reclamen és que abandonin aquest escenari i que convoquin eleccions autonòmiques. A més, ha valorat que el "separatisme" està "clarament dividit i en procés de descomposició".

Summary: El PPC diu que l'escenari actual apunta cap a un nou 9-N però "en versió més  'cutre'"


Els Mossos d'Esquadra han detingut dos homes de nacionalitat xilena i una dona espanyola, veïns de Badalona, tots tres membres d'un grup criminal especialitzat en cometre robatoris a pisos. La policia els relaciona amb un total de dinou assalts en domicilis de poblacions del Vallès Oriental, La Selva i el Moianès. Un quart membre d'aquesta organització es troba en cerca i captura. Les detencions es van produir el 31 d'octubre. Els dos homes van ingressar a presó després de passar a disposició judicial, mentre que la detinguda va quedar en llibertat amb càrrecs. La investigació va començar a principis del mes d'octubre quan es va produir un robatori en un domicili de Lliçà d’Amunt en el qual els lladres van entrar forçant una finestra amb una eina. Arran d'aquests fets, els investigadors van identificar el vehicle amb el qual van fugir els autors de l'assalt i van detectar que formaven part d'un grup integrat per quatre persones.  Es dóna la circumstància que aquest vehicle, dies després del robatori, va fugir quan una patrulla de la Policia Local de Vilanova del Vallès va intentar aturar-lo. Els seus ocupants van abandonar-lo a Alella i dins el vehicle es van localitzar diverses eines compatibles amb les que s'utilitzen per forçar els accessos a domicilis. Els mossos van identificar alguns dels membres del grup i van iniciar una investigació per localitzar la resta. Aquestes indagacions van permetre ubicar-los en un pis de Badalona. La policia també va detectar un que altre cotxe que aquestes persones feien servir per operar. A més, van relacionar el grup amb dinou robatoris amb força a domicilis que s'havien anat produint des del passat mes de setembre al Vallès Oriental, La Selva i el Moianès.    En tots aquests robatoris el grup seguia un mateix modus operandi: accedia als domicilis forçant una finestra amb algun estri com ara un tornavís, s'emportava objectes electrònics, joies, diners o tot aquell material fàcil de transportar i vendre en el mercat il·lícit. Alguns testimonis van descriure els lladres, el que va facilitar la seva identificació.    El dia 31 d'octubre es va realitzar a Badalona un dispositiu per detenir els autors d'aquests fets. Dins del vehicle en el qual viatjaven, els investigadors van localitzar una gran quantitat de joies, bosses de mà, guants, tornavisos i motxilles. Alhora van poder determinar que les joies havien estat robades aquell mateix matí de dos domicilis de Caldes de Malavella i una bossa de mà i un rellotge provenien d'un altre assalt en una casa de la Garriga. De forma simultània, els agents van detenir una dona que vivia en el domicili investigat i que també estava relacionada amb el grup. L'1 de novembre el Jutjat d'Instrucció número 1 en funcions de guàrdia de Granollers va autoritzar una entrada i registre al pis on vivien els detinguts. Els investigadors van localitzar i recuperar una gran quantitat d'objectes presumptament sostrets, entre els quals petits electrodomèstics, 27 bosses de mà de primeres marques, 120 rellotges de polsera, perfums, i un gran gruix de joies.  Un dels membres del grup no va ser detingut, ja que no es trobava en el domicili i en la actualitat té una ordre de recerca i detenció activa.

Summary: Desarticulen un grup acusat de cometre 19 robatoris  amb força en domicilis del Vallès Oriental, La Selva i el Moianès


Una fuita de gas a la Ronda Europa de Vilanova i la Geltrú –en un dels accessos a la ciutat- ha dut els cossos d'emergències a desallotjar una benzinera i un restaurant de menjar ràpid. Els Bombers de la Generalitat han rebut l'avís al voltant de les 18 h. En arribar a la zona, han localitzat una esquerda al carrer, on han comprovat que hi havia restes de gas i han reclamat la intervenció de la companyia subministradora, que ha tallat els conductes i ha iniciat la reparació de les instal·lacions subterrànies. Els bombers han obert totes les tapes de clavegueram de la zona per dissoldre la concentració de gas.  Fins el lloc dels fets s'han traslladat cinc dotacions dels Bombers de la Generalitat, així com també efectius policials i ambulàncies del SEM a nivell preventiu.

Summary: Una fuita de gas obliga a desallotjar una benzinera i un restaurant de menjar ràpid a Vilanova i la Geltrú


La companyia assoleix un rècord de viatgers durant el 2018 i s'apropa als 90 milions d'usuaris ACN Barcelona.-Ferrocarrils de la Generalitat de Catalunya (FGC) ampliarà les freqüències entre Barcelona i Sant Cugat a un tren cada 2,5 minuts i a 5 minuts entre Sabadell i Terrassa amb la capital catalana, segons ha anunciat aquest dijous el seu president, Ricard Font. Actualment, la freqüència de pas se situa entre els 7 i 11 minuts en funció de l'hora i amb aquesta millora FGC espera assolir els 90 milions de passatgers a la línia Barcelona-Vallès de cara el 2022 davant els 64,10 milions de viatgers del 2018, xifra que representa un 3,4% més respecte el 2017. En total, la companyia va sumar 87,2 milions de passatgers (+3,4%) durant l'any passat incloent les línies de Llobregat-Anoia i Lleida-La Pobla, una xifra "rècord", segons ha destacat Font, que ha afegit que FGC també ha obtingut valors màxims en puntualitat i valoració. De cara al futur la companyia també invertirà 300 milions d'euros en manteniment entre aquest any i el 2021, a raó de 100 MEUR anuals. En el període acumulat des del 2017, la xifra s'enfila fins al 500 MEUR. Per fer front a aquest augment de l'oferta, Ferrocarrils de la Generalitat comprarà 15 nous trens i, segons el president de la companyia, s'aconseguirà un "carrusel continu" de combois cap als "dos àmbits metropolitans amb un major creixement de la demanda de mobilitat dels darrers anys", en referència a Sabadell i Terrassa. A partir del 2021, està previst que els trens surtin cada cinc minuts d'aquestes dues ciutats i que al seu pas per Sant Cugat del Vallès la freqüència de viatge cap a Barcelona sigui de 2,5 minuts. Actualment, en la línia Barcelona-Vallès, hi circulen 32 trens en les hores punta (amb una freqüència de pas de 112 segons), que permeten treure 178.000 vehicle al dia, principalment de la C-58. Pel que fa la línia Llobregat-Anoia, que combina el transport de viatgers i mercaderies, va registrar unes xifres de 23 milions de passatgers (+3,3%) i 534.953 tones transportades –la majoria de potassa (411.572 tones, un 8,2% més i que ha permès estalviar el viatge de 29.398 camions a la C-16 i C-55)-. La freqüència de pas, en aquest cas, és de 15 trens en hora punta, que treuen 64.100 vehicles diaris de la carretera. Així mateix, per al 2021, FGC també s'ha marcat com a objectiu tenir la xarxa "100% renovada i robusta" per garantir "els nivells de fiabilitat actuals", segons Font que ha recordat que en el darrer any l'empresa també ha assolit els màxims històrics en la valoració d'usuaris i de puntualitat, amb un 99,52%. Les actuacions consten, per exemple, de la renovació de la catenària, de les vies, dels sistemes de comunicació entre el tren i el centre de comandament o del balast, entre d'altres. La línia 8 entre Plaça Espanya i Gràcia, a punt el 2025 El president de FGC, Ricard Font, també ha explicat que la unió entre Plaça Espanya i Gràcia, la futura línia 8, està previst que quedi enllestida el 2025. La setmana passada el Departament de Territori i Sostenibilitat ha encarregat a Infraestructures.cat la redacció del projecte constructiu i les obres començaran a partir del 2021. El nou tram serà de quatre quilòmetres i les tres noves estacions seran Hospital Clínic, on es podrà fer l'intercanvi amb la línia 5 de metro; Plaça Francesc Macià, on es podrà enllaçar amb el Trambaix; Gràcia, on es podrà connectar amb la línia Barcelona-Vallès. A Plaça Espanya comportarà la remodelació del vestíbul de l’estació d’FGC existent i de l’intercanviador amb l’L1 i l’L3 de metro. Una demanda de 4 milions  de viatgers en alta velocitat entre Catalunya i Occitània Davant la pròxima liberalització del transport de viatgers en alta velocitat, Font ha explicat que els agradaria participar-hi en un servei que permetés unir Lleida i Tolosa de Llenguadoc i Montpeller -passant per Tarragona, Reus, l'Aeroport del Prat, Barcelona, aeroport de Girona, Girona, Figueres, Perpinyà i Narbona - però que primer caldria fer una proposta al Govern perquè decideixi fins a quin nivell s'hi implica. En aquest sentit, ha assegurat que tenen detectada una demanda de 4 milions de passatgers a l'any.  "Els primers estudis que hem fet sobre la possible taxa de cobertura indiquen que el dèficit d'explotació seria de 4 milions d'euros", ha comentat Font, que considera que és una xifra baixa i que "es pot millorar" i per tant un mercat que ofereix una "oportunitat". "La liberalització aeroportuària va marcar una fita, en el món ferroviari amb les seves realitats diferents pot ser una situació molt equivalent", ha afegit el president de FGC. D'altra banda, sobre les obres del corredor mediterrani a Martorell, Font ha deixat a porta oberta a reforçar el servei dins de les possibilitats de la companyia davant les restriccions que patirà l'R4 de Rodalies durant algunes setmanes d'aquest estiu, tal com va assenyalar la setmana la presidenta d'Adif, Isabel Pardo de Vera.

Summary: Els Ferrocarrils entre Barcelona i Sant Cugat passaran cada 2,5 minuts a partir del 2021


Els vols anglesos del touroperador Nielson que havien d'aterrar a l'aeroport d'Alguaire aquest diumenge no ho han fet per la previsió de boira. Segons Aeroports de Catalunya, el mateix touroperador va decidir dissabte aterrar directament a l'aeroport de Reus. Es tracta de cinc vols provinents de Londres, Manchester, Bristol i Birmingham. Cap a les nou del matí la boira ja havia escampat, però la decisió ja s'havia pres per part de la companyia. El vol d'Air Nostrum, provinent de Mallorca, ha operat amb normalitat i ha aterrat abans de les tres de la tarda a l'aeroport lleidatà.  Aquest diumenge només estava prevista l'arribada d'esquiadors anglesos i la setmana vinent, si la meteorologia ho permet, hi haurà també tornades. Al febrer s'espera l'arribada de turistes suecs. La previsió total de viatgers de la temporada d'hivern està xifrada en uns 20.000 passatgers.

Summary: Els vols procedents del Regne Unit no aterren a l'aeroport d'Alguaire per la previsió de boira


Insisteix que les restriccions actuals no s’han modificat però admet que els ministeris treballen “en altres línies” ACN Madrid .-La portaveu del govern espanyol, Maria Jesús Montero, assegura que les mesures de confinament establertes per l’estat d’alarma no s’han modificat però admet que “cal tenir previst qualsevol escenari que les autoritats sanitàries ens puguin plantejar”. Durant la roda de premsa posterior al Consell de Ministres, Montero ha dit també que tots els ministres treballen de manera “anticipada” en “altres línies” que es podrien plantejar. “En el moment que s’aprovi cada mesura, s’anunciarà”, ha afegit. Montero ha insistit que les restriccions imposades a Espanya són de les més “dràstiques d’Europa” i ha afirmat que el govern “fa un anàlisi de les actuacions d’altres països”. “El més important ara per ara és aplicar amb rigor les que s’estan aplicant”, ha dit, tot afegint que això permetrà “guanyar temps per al sistema sanitari”. Montero ha insistit durant la seva intervenció que tots els ministeris estan “a disposició” del que determinin els experts sanitaris i que això implica que cadascun treballi “en els escenaris que diguin les autoritats en qualsevol moment perquè les mesures puguin estar preparades per dictar-se al minut zero”.  La portaveu del govern s’ha remès també a les paraules del president del govern espanyol, Pedro Sánchez: “És una situació dinàmica que respon a situacions diferents”. Per això, ha dit, estan “monitoritzant” les mesures i que, en funció del que diguin els experts, actuaran en “conseqüència”.  Amb tot, ha dit que l’únic “tractament” que hi ha a hores d’ara “disponible” és “la disciplina dels ciutadans”.  Per la seva banda, el ministre de Sanitat, Salvador Illa, ha insistit que s’han adoptat les restriccions recomanades pels experts, ha dit que s’estan “complint” i que aquest és “l’únic camí per derrotar el virus”. “Estem en una avaluació diària però a data d’avui és necessari donar compliment a les que hi ha”, ha afegit.

Summary: Montero, sobre la possibilitat d’endurir les mesures: “Cal tenir previst qualsevol escenari”


Anesco ha denunciat aquest divendres "vagues encobertes" dels estibadors en diverses empreses. En un comunicat, la patronal critica les "baixades de producció" dels treballadors del sector "com a mesura de pressió a algunes de les empreses per forçar la negociació coaccionant amb accions il·legals". La patronal assegura que s'estan produint descensos del 70% respecte al ritme de treball habitual i assenyala que aquestes actuacions "organitzades", que "extralimiten el legítim dret de vaga", s'estan realitzant "al marge de tota la legalitat". Per això, Anesco sol·licita a la Inspecció de Treball, al Ministeri de Foment i a la Comissió Nacional dels Mercats i la Competència que actuïn "per garantir els drets i llibertats de les empreses i dels seus usuaris".   La patronal assegura que des d'aquest dijous al matí s'estan produint "baixades de producció selectives castigant unes empreses enfront de les altres a fi d'alterar el mercat i la competència entre elles" i "condicionant il·legalment la negociació col·lectiva".  Anesco apunta que en alguns casos s'estan produint descensos del 70% respecte al ritme habitual de treball en l'estiba i desestiba dels vaixells, la qual cosa ocasiona pèrdues econòmiques "inassumibles" per les companyies i "quantiosos" danys al sector del transport i la logística. Els estibadors mantenen la vaga convocada dilluns, dimecres i divendres de la setmana que ve després de no haver arribat a cap acord en la reunió mantinguda aquest dijous amb Anesco. La principal reivindicació dels estibadors és la subrogació dels contractes actuals al sector i asseguren que la patronal "ha donat un gir pel que fa al plantejament fet la passada setmana i ja no es compromet amb la subrogació dels treballadors".

Summary: Anesco denuncia "vagues encobertes" dels estibadors en diverses empreses


L'advocat de Quim Torra, Gonzalo Boye, ha al·legat aquest dijous al migdia davant del Tribunal Suprem que el fet de penjar la pancarta a favor dels polítics presos al balcó de la Generalitat era un acte polític emparat en la llibertat d'expressió i la seva inviolabilitat com a parlamentari. Per això, considera que la Junta Electoral Central (JEC) no podia obligar-lo a despenjar-la. Per la seva banda, la fiscalia i l'acusació popular de Vox han respost que en període electoral la JEC podia ordenar a Torra treure la pancarta perquè vulnerava la imparcialitat institucional. També han defensat la legalitat de tot el procés judicial contra Torra i la seva inhabilitació.

Summary: La defensa de Torra al·lega al Suprem que la pancarta era un acte polític i de llibertat d'expressió


Un ciclista estranger s'ha precipitat per un pont en un revolt de la carretera GI-682 que uneix Santa Cristina d'Aro (Baix Empordà) amb Tossa de Mar (Selva). L'avís s'ha donat a les 11.21 del matí, quan un grup de ciclistes alemanys ha advertit que un dels homes havia sortit de la carretera i havia caigut pel revolt en un pont que creua una riera. Es calcula que hauria caigut des d'uns vuit metres d'alçada. Els Bombers han ajudat a pujar amb una grua al ferit i el Sistema d'Emergències Mèdiques (SEM) l'ha traslladat a l'hospital Josep Trueta de Girona.  ((En aquesta actualització s'afegeix que el ciclista es troba ingressat al Trueta)) Segons el SEM, l'home es troba ferit menys greu. Fonts de Trueta informen que el pacient ha ingressat a urgències amb pronòstic reservat i està pendent del resultat de proves mèdiques.

Summary: ACTUALIZACIÓ:Un ciclista estranger ferit després de caure per un pont d'uns vuit metres entre Santa Cristina d'Aro i Tossa de Mar


‘The 24K Magic World Tour’ començarà el pròxim 28 de març a Anvers ACN Barcelona.-Les entrades per al concert del cantant nord-americà Bruno Mars al Palau Sant Jordi el pròxim 7 d’abril s’han esgotat en menys de dues hores, segons han informat la productora Live Nation. L’artista aterrarà a la capital catalana en el marc de la gira ‘The 24K Magic World Tour’ i també al Barclaycard Center de Madrid, el pròxim 3 d’abril, del qual aquest matí també ha esgotat les entrades. La gira arrencarà el pròxim 28 de març a la ciutat belga d’Anvers i serà la primera des del 2013 després de presentar ‘Moonshine Jungle Tour’, que va vendre més de dos milions d’entrades i que també va passar per Madrid i Barcelona al novembre d’aquell any. Mars recorrerà en total 85 escenaris d’Europa i Estats Units. Entre els dos concerts a l’Estat, s’han venut 33.000 entrades des de les deu del matí, tot i que abans del migdia ja s’havien esgotat. Mars ha guanyat diversos premis Grammy i suma 20 nominacions. A més, ha venut 170 milions de senzills i 26 milions de discos arreu del món.

Summary: Bruno Mars esgota en menys de dues hores les entrades per al seu concert al Palau Sant Jordi el 7 d’abril


El nou saló vitivinícola de Fira de Barcelona, el Barcelona Wine Week, comptarà amb la participació de prop de 550 empreses i estaran representades 40 Denominacions d'Origen (DO) espanyoles. El Barcelona Wine Week se celebrarà al palau 8 del recinte Montjuïc de Fira de Barcelona del 3 al 5 de febrer. El seu president, Javier Pagés, ha manifestat que el gran objectiu del saló és la internacionalització perquè "el vi espanyol té una potència impressionant" i el BWW vol fer-ho més visible a l'exterior. En aquest context, ha ressaltat que amb aquesta saló es vol millorar "les exportacions i vendes als mercats exteriors del nostre millor vi". En roda de premsa a Fira de Barcelona acompanyat per Toni Valls, director general d'Alimentaria Exhibitions, i Marta Macías, project manager del BWW, Pagés ha fet èmfasi que Espanya és el país que més vi exporta als mercats exteriors amb 21 milions d'hectolitres anuals. De fet, ha remarcat que un dels grans objectius de la cita serà internacionalitzar la potència dels vins espanyols i que l'esdeveniment reunirà la majoria dels territori vitivinícoles del país.  Marta Macias ha dit que el saló, organitzat per Fira de Barcelona a través de la seva societat Alimentaria Exhibitions, serà principalment un fòrum de negocis, però ha afegit que no han volgut deixar de banda "la part més sensorial i lúdica del vi". L'espai expositiu s'organitzarà en dues grans àrees. La més gran és la denominada BWW Lands, que inclou cellers organitzats per Denominació d'Origen i altres segells de qualitat, així com els vins ecològics i biodinàmics. L'altra àrea és BWW Groups & Complements, on es reuniran gran grups cellerers al costat d'empreses que ofereixen equips, accessoris i serveis orientats al sector.  Macias ha ressaltat que en l'àmbit de BWW Hub han preparat un extens programa que "va més enllà de les típiques cates o ponències. Informem, formen i ens apropem al món del vi d'una manera nova per crear una experiència per a tots els sentits", ha detallat.   BWW comptarà amb la participació d’experts de prestigi, com el master of wine espanyol Pedro Ballesteros, la master of wine Almudena Alberca, l’enòleg Antonio Flores, els sommelier d'El Bulli Ferran Centelles i David Seijas, l'expert en harmonies François Chartier o Miguel i Mireia Torres, de Bodegas Familia Torres.  Al saló a l'espai Speakers Corner se celebraran les conferències diàries per a tractar temes com 'El vi espanyol al món', 'La distribució dels vins online', 'L'enoturisme 3.0' o 'L'excel·lència a la sala', entre d'altres. A més, tindran lloc diferents tasts al dia per a un màxim de 60 persones cadascuna, dirigides per prestigiosos sommeliers. Macias també ha remarcat la importància de la música en la programació que es convertirà en el fil conductor  de diverses activitats com un tast de vins marins amb havaneres i cants d’anada i tornada, dirigida per un sommelier de prestigi, i les quatre sessions diàries de "les experiències sensorials sinestètiques amb tast". Serà aquesta una activitat en què cada persona disposarà d’una copa de vi i uns auriculars que permetran escoltar una sèrie de melodies que canviaran la percepció sensorial dels vins tastats.  BWWHub inclourà la zona Fabulous 50 by Women, un extens espai de tast autoguiada que exalçarà una cinquantena de vins en què la dona és la protagonista.  Així mateix, entre les propostes artístiques destaquen la instal·lació Horitzó Porpra, de Nika López, amb una peça central elaborada amb materials orgànics procedents de la vinya que juga amb la llum i els elements naturals de la vinya. L'altra és el mural creat per María Ortega i que està inspirat en paisatges de vinyes en què el públic podrà participar escrivint-hi amb llapis de color alguna reflexió sobre el paisatge o els vins.   El saló també inclourà un espai gastronòmic anomenat BWWGastronomy i es dedicarà un espai important a la cocteleria i els destil·lats, Barcelona Cocktail Art.  A més, es proposaran Wine Walk Tours, rutes enològiques en els principals eixos de consum de Barcelona (Illa Diagonal, Passeig de Gràcia i Rambla Catalunya) perquè el públic barceloní pugui gaudir de les diferents propostes dels expositors de BWW.

Summary: 550 empreses participaran al Barcelona Wine Week amb la representació de 40 DO espanyoles


Centenars de persones s'han congregat aquest dissabte a la tarda a Santa Coloma de Farners en motiu de la Diada Groga. Durant l'acte s'han fet diverses activitats com actuacions musicals, o taules per als més petits. Tot plegat per recollir fons pels "presos polítics". La Coordinadora de la territorial de Farners, Laura Carreras, ha explicat que aquest acte s'havia de celebrar fa mesos, però no s'havia pogut fer per problemes d'agenda d'alguns dels participants. La jornada es tanca aquesta nit amb un sopar popular en el que hi participarà el president de la Generalitat, Quim Torra, i la seva homòloga de l'ANC, Elisenda Paluzie. "Estem molt contents de tenir el president aquí, a casa seva en un acte com aquest", ha reblat Carreras. La Plaça Farners s'ha vestit de groc aquest dissabte per celebrar una diada en la que s'han fet multitud d'activitats. En total han estat unes 200 persones les que s'han acostat per seguir l'acte que ha comptat amb la diputada republicana Anna Caula, el de Junts per Catalunya Pep Riera i la regidora de la CUP Núria Brugada. Tot plegat, acompanyat amb actuacions musicals i un sopar solidari que ha servit per recaptar fons per les associacions de suport als presos independentistes. A l'acte també hi han participat familiars de diferents empresonats, i s'han llegit cartes en favor del seu alliberament i criticant el procés judicial. La jornada la tancarà el president de la Generalitat, Quim Torra, fill de Santa Coloma de Farners. Aquesta 'Diada groga' es va iniciar aquest divendres amb una xerrada amb l'advocat Jordi Pina, lletrat de Josep Rull, Jordi Turull i Jordi Sánchez, a l'Auditori de Santa Coloma. Carreras ha explicat que es tan "molt satisfets" de com va funcionar ja que van omplir tot l'aforament. "La resposta del poble va ser fantàstica" ha reblat.

Summary: Centenars de persones celebren la 'Diada Groga' a Santa Coloma de Farners en suport als "presos polítics"


La pirotècnia valenciana Turis obrirà la 27a edició del Concurs Internacional de Focs Artificials Ciutat de Tarragona. El certamen, que té lloc a la platja del Miracle, se celebrarà del 28 de juny a l'1 de juliol i hi participaran quatre empreses. A part de la valenciana Turis, també hi competiran les pirotècnies Hermanos Ferrández de Beniel, de Múrcia -el 29 de juny-, Martarello S.R.L. d'Arqua Polesine, a Itàlia -el 30 de juny-, i Accitana Maria Angustias SL, de Guadix, a Granada -que tirarà el darrer dia del concurs, l'1 de juliol. Aquest dimecres al matí s'ha fet la presentació i el sorteig de l'ordre d'actuació de les diverses empreses. S'han presentat un total de 15 propostes. El primer premiat s'emportarà el trofeu "Venus Ciutat de Tarragona", document acreditatiu i adjudicació dels espectacles públics de focs artificials durant les Festes de Santa Tecla de 2017 per valor de 26.000 euros -IVA inclòs. També s'entregarà un segon premi i el premi especial "Festa Major de Granollers-Trofeu Blancs i Blaus", atorgat per l'Ajuntament de Granollers. El veredicte del jurat es donarà a conèixer simultàniament a tots els concursants el diumenge 2 de juliol de 2017, a les dotze del migdia en un acte públic al pati del rei Jaume I de l'Ajuntament de Tarragona.

Summary: La pirotècnia valenciana Turis encetarà el 27è Concurs de Focs Artificials de Tarragona


El Banc Europeu d'Inversions (BEI) admet que no va avaluar ni controlar adequadament aspectes com el risc sísmic associat al projecte Castor a l'hora d'aprovar el finançament de la seva construcció amb una emissió de bons per valor de 1.434 milions d'euros. Així consta a l'informe de resposta de les reclamacions presentades per la Plataforma Ciutadana en Defensa de les Terres del Sénia i un particular al qual ha tingut accés l'ACN. Tot i assumir també mancances a l'hora d'analitzar la fragmentació del projecte, els impactes sobre el patrimoni cultural o les condicions de consulta pública, l'organisme financer comunitari es limita a exposar algunes recomanacions de "millora" en els procediments interns i es nega a assumir responsabilitats sobre el finançament. Sosté que, després que l'exconcessionària Escal UGS li retornés els diners gràcies a la indemnització aprovada pel govern espanyol i ara anul·lada per la sentència del Tribunal Constitucional, s'ha desvinculat definitivament del projecte.  En un "informe de conclusions" on predomina l'ús del temps verbal condicional, l'organisme financer públic reconeix amb la boca petita que podia haver vigilat de forma més efectiva i diligent el desenvolupament del primer projecte escollit a la Unió Europea per posar en marxa el mecanisme de finançament milionari d'infraestructures estratègiques conegut com a Project Bond Credit Enhancement. Sobre el paper, l'organisme financer públic de la Unió Europea reconeix que tenia l'obligació d'efectuar una "adequada avaluació ambiental" per poder autoritzar l'operació, a partir de la informació aportada pel promotor, Escal UGS, filial del grup ACS, així com d'altres parts interessades. L'informe reconeix que es van ometre aspectes essencials que van portar al fracàs tècnic i econòmic del magatzem de gas submarí. "El BEI hauria pogut anar més enllà en el seu procés de diligència deguda i examinar els riscos associats a la sismicitat i a la geologia", admet sobre l'aspecte clau en el fracàs i posterior tancament governamental de les instal·lacions. Concretament, afegeix, podia haver sol·licitat dictàmens a terceres parts, diferents al promotor i als propis assessors tècnics de l'entitat. De fet, l'informe revela que l'aprovació de l'emissió de bons l'estiu de 2013, just abans de l'onada sísmica, es va fer sobre la base d'una avaluació de riscos de l'any 2010 –quan Escal UGS va presentar la primera sol·licitud de finançament- i reconeix que el banc no disposava de "cap anàlisi de risc de  sismicitat des d'una perspectiva tècnica".   Malgrat això i els més de mil terratrèmols causats per la injecció de gas en període de proves al jaciment submarí, els tècnics de la Divisió del Mecanisme de Reclamacions del BEI  encarregats de redactar la resposta, consideren que la reclamació al respecte que va presentar al desembre de 2013 la Plataforma Ciutadana en Defensa de les Terres del Sénia és "infundada". Argumenten, emparant-se en les conclusions de l'informe encarregat pel govern espanyol al Massachusetts Institute of Technology (MIT) i Harvard, que en el moment d'efectuar-se les avaluacions "no existien estàndards o directrius industrials" per valorar aquests riscos i tampoc existia "regulació específica" sobre la matèria. Una afirmació que contrasta amb el fet que la mateixa Escal UGS reconegués explícitament en el document informatiu destinats als potencials inversors que, efectivament, la possibilitat de provocar terratrèmols existia. A la pràctica, el reconeixement es tradueix únicament en la inclusió de "suggeriments de millora" gràcies a les "lliçons apreses" amb el Castor. En el cas de la sismicitat, planteja que s'efectuïn "avaluacions de risc exhaustives i documentades, que podrien portar la imposició de condicions específiques i/o altres requisits" en el cas d'existir baixa probabilitat o incertesa sobre l'impacte sobre les persones i el medi, recorrent, com han fet en altres casos, a "consultors especialitzats" i documentant els dictàmens. En termes similars es manifesta sobre la possibilitat de vessaments de petroli: si bé entén que es van seguir correctament els procediments interns d'acord amb la normativa, constata que la possibilitat, per baixa que fos, de poder fer fracassar el projecte o causar danys requeriria un estudi del risc de forma "exhaustiva i documentada" amb la possibilitat d'imposar "condicions específiques". Fragmentació del projecte En la mateixa línia, els responsables d'examinar les reclamacions ventilen també per la via ràpida altres aspectes controvertits del projecte Castor que denunciava la Plataforma del Sénia i que, admeten, no es van gestionar de la forma més adequada. Així, constaten que no van avaluar la fragmentació del projecte com a maniobra per eludir el control ambiental de l'administració. Un extrem confirmat per una sentència del Tribunal Suprem, que ha anul·lat el gasoducte d'interconnexió de la planta terrestre amb la xarxa general perquè el seu traçat no va ser sotmès a estudi d'impacte ambiental. En aquest àmbit, proposen que s'emetin dictàmens i es documentin els resultats de les avaluacions de risc de projectes, inclosos casos judicials i amb anàlisis d'impacte per fonamentar la presa de decisions. En el cas dels impactes sobre la biodiversitat, demana aprofundir en el procediment per verificar si els projectes disposen del vistiplau de l'autoritat competent d'acord amb la Directiva d'Hàbitats, més enllà d'haver superat la Declaració d'Impacte Ambiental. El BEI, d'altra banda, accepta també que "no es van avaluar" el impactes de les instal·lacions del projecte Castor sobre el patrimoni cultural del territori, en concret, del gasoducte d'interconnexió sobre la Via Augusta. Suggereix verificar que, en endavant, aquests aspectes són "avaluats i atesos adequadament", a partir de l'elaboració de dictàmens i anàlisis de riscos per comprovar la seva rellevància perquè que siguin resolts pel promotor. L'informe també reconeix mancances importants en l'àmbit de la transparència durant la tramitació. Tot i considerar que els procediments de consulta pública es van desenvolupar segons la legislació espanyola i assegura que els documents tècnics den anglès presentats per l'empresa es van acabar traduint, qüestiona la "idoneïtat dels terminis i la disponibilitat dels terminis durant la consulta". Proposa, en aquest àmbit, l'establiment d'una "directriu apropiada" per avaluar la rellevància del procés de consulta pública, implementant i millorant les pràctiques, "verificant que les preocupacions i riscos rellevants" sorgits d'aquests processos "siguin avaluats i atesos adequadament pel promotor". El reconeixement d'errors dels responsables del mecanisme de reclamacions del BEI no va més enllà i acaba descartant la resta de les al·legacions de la Plataforma del Sénia qualificant-les d'"infundades". És el cas de la ubicació de la planta terrestre en sòl agrícola, fet que va portar a un jutjat de Castelló a anul·lar la llicència d'obres atorgada per l'Ajuntament de Vinaròs. "Es va donar prioritat a les consideracions relatives a la seguretat de les poblacions pròximes sobre l'ús del sòl", és justifica, tot afegint que es tracta d'un escenari "habitual en aquests projectes". També considera correcta les mesures en matèria de contaminació i gestió dels residus. Per últim, el BEI rebutja que els promotors del Castor aprofitessin la major laxitud de la normativa valenciana: "aplicar la normativa catalana no hauria suposat cap canvia a l'Avaluació d'Impacte Ambiental", al·leguen.  Cop de carpeta al Castor Tot i el 'mea culpa' condicional, l'organisme no es planteja en cap cas la possibilitat de revisar o assumir responsabilitats pel finançament del fallit magatzem de gas submarí. "L'explotació del projecte ha estat posada en hibernació. El finançament del Banc ha estat reemborsat i el Banc ja no està involucrat en el projecte. El Mecanisme de Reclamació del BEI tancarà aquest cas amb el present informe", sentencia. Atribueix les deficiències esmentades a les "dificultats" en el procés previ d'avaluació per la "complexitat" d'un projecte que comptava amb l'etiqueta de "prioritari" dins del programa de Xarxes Transeuropees d'Energia. També per l'elevat nombre d'al·legacions rebudes, la seva "canviant situació" i el "gran nombre de parts interessades". Apunta, a més, cap al promotor i beneficiari del finançament, Escal UGS, com a era el "responsable" d'aplicar els requisits que exigia el banc i la normativa. La redacció d'aquestes conclusions –en les quals han participat "perits externs"- arriba després d'un procés de cinc anys que va incloure desplaçaments de representants de l'organisme a les Terres del Sénia per entrevistar-se tant els reclamants com la promotora i recollir tota la informació necessària, El BEI havia imposat com a condició a Escal UGS retornar de forma immediata l'import del finançament si el magatzem de gas Castor no es posava en marxa abans del 30 de novembre de 2014. Clausurat provisionalment pel govern espanyol des de setembre de 2013 i després de la renúncia de la filial d'ACS a la concessió el juliol de 2014, el decret aprovat pel govern espanyol dos mesos i mig després, ara suspès en bona mesura pel Tribunal Constitucional, va permetre els promotors cobrar 1.350 milions d'euros i retornar els bons als inversors del BEI dins del termini. El ministre d'Energia, Álvaro Nadal, va justificar aquesta rapidesa amb el pretext de que un impagament podia generar un conflicte amb el BEI i una crisi de pagaments del sistema gasista espanyol en un moment financerament delicat per a l'euro. La fórmula de carregar la indemnització en la factura del gas als consumidors al llarg de 30 anys ha estat anul·lada pel Tribunal Constitucional. L'estiu de 2013, l'accés al 'project bond' del BEI va permetre a la filial d'ACS accedir a una viva de finançament molt més avantatjosa respecte la que havia subscrit per finançar la construcció. En aquell moment, l'organisme tenia com a vicepresidenta l'exminista socialista Magdalena Álvarez. Així, just pràcticament en el moment que començaven les injeccions en període de proves al magatzem que van acabar desencadenant la crisi sísmica a partir de setembre, Escal UGS va poder substituir el crèdit sindicat amb dinou bancs a un 9,2% d'interès anual pels 1.434 milions d'euros de l'emissió de bons garantida per la mateixa institució a un 5,76% d'interès. El BEI, fins i tot, va comprar directament 300 milions de en bons i va habilitar una línia de liquiditat de 200. Uns recursos que, malgrat el miler de terratrèmols que les injeccions de gas van acabar provocant a partir de setembre de 2013, els inversors –bancs, fons de pensions o inversors particulars- van acabar recuperant sense haver assumit cap risc.

Summary: El BEI admet que va obviar avaluar el risc sísmic a l'hora de finançar amb més de 1.400 MEUR el projecte Castor


CatECP i la CUP han registrat aquest dilluns al Parlament la sol·licitud de compareixença del vicepresident del Govern i conseller d'Economia i Hisenda, Pere Aragonès, perquè expliqui l'ajust pressupostari a les conselleries i una retallada del 6% a les empreses públiques. Els grups han demanat que comparegui en la Diputació Permanent de la cambra catalana, de manera que s'hauria de produir abans del 16 d'agost.

Summary: Els comuns i la CUP demanen la compareixença d'Aragonès al Parlament per la retallada de despesa pública


L'habitatge acabat, tant nou com usat, manté la tendència alcista dels preus de venda. Aquest mes d'abril, la mitjana de preu d'aquests habitatges al conjunt de l'estat espanyol s'ha incrementat un 5,4%, el percentatge mensual més alt fins ara registrat des del tercer trimestre del 2007 en la sèrie estadística mensual Tinsa IMIE General i Grans Mercats. Aquest fort creixement ve impulsat pel comportament a l'alça dels preus de venda a les capitals i grans ciutats de més de 50.000 habitants que aquest abril han vist com els preus augmentaven un 8,7% en relació amb l'abril de l'any passat. Tot i aquest fort increment del valor de venda, els preus encara estan un 36,7% per sota del pic registrat en el moment més àlgid del 'boom' immobiliari del 2007.    L'índex IMI General i Grans Mercats de Tinsa es calcula a partir de les taxacions d'habitatges acabats, tant nous com usats. El preu es recull mensualment en taxa interanuals del valor del metre quadrat d'un immoble i el seu gap en relació amb l'índex de l'any 2001. El càlcul es fa en cinc grans segments: 'capitals i grans ciutats; 'àrees metropolitanes'; 'costa mediterrània': 'Balears i Canàries'; i 'resta de municipis'.  La mitjana de preu de venda dels habitatges a l'Estat a l'abril es va incrementar un 5,4%. La divisió de capitals i grans ciutats (més de 50.000 habitants) van pujar el preu del metre quadrat en un 8,7%, les àrees metropolitans un 5,7%, la costa mediterrània un 0,3%, les Balears i Canàries un 5,6% i la resta de municipis, per sota de 50.000 habitants, l'1,1%.  Molt per sota dels valors màxims del 2007 Mentre que la mitjana de preu dels habitatges acabats a l'Estat encara està un 36,7% per sota del 'boom' màxim del 2007, els preus dels pisos de la 'costa mediterrània' estan un 45,8% per sota dels màxims, les 'àrees metropolitanes' un 42,8% per sota, les 'capitals i grans ciutats' un 36,6%, la 'resta de municipis' un 36% i les 'Balears i Canàries' un 23,8%.  En l'estadística mensual de Tinsa no es dona referència concreta del comportament per territoris autonòmics.

Summary: El preu de l'habitatge a l'abril creix un 5,4% a l'Estat, l'increment més alt fins ara registrat dels últims 11 anys


ERC exigeix al president que "lideri" la preparació d'una segona trobada i que posi dia per celebrar-la ACN Barcelona.-El president de la Generalitat, Quim Torra, ha posat de nou condicions per a que es pugui celebrar una segona reunió de la taula de diàleg entre el Govern i l'executiu espanyol. Durant la sessió de control del ple del Parlament, ERC ha reclamat al president que "posi data" a aquesta nova trobada, que l'independentisme "no doni excuses" per a que l'Estat pugui dilatar els tempos en la negociació, i que "lideri" junt al vicepresident, Pere Aragonès, la preparació de l'estratègia conjunta. Torra, en la seva resposta ha deixat clar que per facilitar la celebració de la reunió i agendar-la, Pedro Sánchez i el govern espanyol haurien d'acceptar que es parlés de "la data i les condicions" d'un referèndum d'autodeterminació. Per al president, el "consens" de l'independentisme rau en "l'autodeterminació i l'amnistia", i aquesta ha de ser la base de les reunions amb l'Estat. Torra, que ha matisat que prefereix "parlar de negociació que de diàleg, perquè dialogar per dialogar no té sentit", ha remarcat que des que va començar la taula "res ha canviat amb la repressió o l'autodeterminació". "Estem igual que en temps de Rajoy", ha dit.  En aquest sentit, Torra assegura que ha de quedar molt clar que "els objectes de la negociació amb l'Estat són la data i les condicions pel referèndum a Catalunya". "És molt fàcil fer aquesta segona reunió. Que Sánchez m'enviï una carta dient que tindrem la reunió per parlar de l'exercici de l'autodeterminació, de la data i les condicions. I a partir d'aquí, que posi tots els punts que vulgui", ha sentenciat des del Parlament.  Torra ha donat aquestes claus en resposta al president del grup parlamentari d'ERC, Sergi Sabrià, que ha coincidit amb Torra que "l'amnistia, el referèndum i l'autodeterminació" són les bases del "consens" independentista. "Cal que siguem capaços de posar-nos d'acord per a aquesta segona trobada, i vostè ho ha de liderar, junt al vicepresident Pere Aragonès. Posem data. No regalem la bandera del diàleg", ha dit el republicà.  En aquest sentit, Sabrià ha constatat que "a l'Estat sembla que els hi fa nosa o volen guanyar temps" i per això intenten dilatar el temps fins a la celebració d ela nova reunió de la taula de diàleg. "Els interessa dividir l'independentisme, no els podem donar excuses. Treballem l'estratègia i els objectius de la segona trobada, fem propostes concretes i forcem l'Estat a moure's", ha conclòs.  Torra, però, ha qüestionat la confiança dels republicans en el procés i en el govern espanyol. "Després de la gestió de la pandèmia, creu vostè que l'Estat està més o menys prop de parlar d'autodeterminació? Perquè a la que han pogut han recentralitzat. Té més confiança o menys? No vull ser un testimoni passiu de la devaluació i la força de l'1-O. Tot el que vagi per exigir autodeterminació, allà hi sóc", ha comentat el president.

Summary: Torra supedita la taula de diàleg a que Sánchez accepti parlar de "la data i les condicions" d'un referèndum


El dèficit públic del conjunt de les administracions públiques de l'Estat va tancar el segon trimestre en els 26.769 milions d'euros, un 2,14% del PIB, segons les dades publicades aquest dilluns pel ministeri d'Hisenda. La xifra suposa un augment del 18% respecte al mateix període de l'any passat i, segons el govern espanyol, "no és una comparació homogènia" perquè ara es comptabilitzen l'augment de les pensions i el sou dels funcionaris. El govern espanyol també ha fet públic el dèficit de l'Estat el mes d'agost, que va arribar als 14.937 milions d'euros, un 1,2% del PIB, amb un augment del 4,4% dels ingressos i de l'1,2% de la despesa. La xifra és un 0,35% inferior al del mateix mes de l'any anterior.  Fins a finals d'agost, els recursos no financers de l'Estan van arribar als 128.916 milions d'euros, més que els 123.520 MEUR del mateix període del 2018. Els ingressos per cotitzacions i impostos van ser de 111.937 milions, un augment del 3,6% en comparació amb l'any passat. En concret, van créixer un 5,4% els impostos corrents sobre la renda i patrimoni, fins als 41.970 milions.  També creix la recaptació per IRPF, un 11,7%, fins als 25.579 MEUR, amb uns ingressos durant la campanya de la renta un 15,5% més elevats que en l'exercici anterior. Els impostos sobre producció i importacions pugen un 3% fins als 65.143 milions, dels quals 48.213 són per l'IVA. Pel que fa a rendes per propietat, pugen un 0,6% fins als 4.622 MEUR pels dividends de Loteries i ENAIRE.  Pel que fa a la despesa no financera, augmenta un 1,2% interanual fins a l'agost, uns 143.853 milions d'euros. Destaca l'augment del 6,2% en la remuneració de funcionaris, inclosa l'equiparació entre Policia Nacional espanyola i Guardia Civil, que suposa un increment de 340 milions per l'Estat. També creixen un 8,7% els consums intermitjos.  L'augment de les pensions suposa un creixement del 6,6%, fins als 9.933 MEUR, amb el conjunt de transferències socials pujant un 11%, i situant-se en els 12.194 MEUR.  Aquests augments no són comparables amb el mateix període de l'any passat, ja que l'augment de pensions i salaris no existia. Ara bé, a partir de l'agost, les dades ja seran comparables.  Les dades publicades aquest dilluns també indiquen que han caigut un 0,7% les transferències corrents a altres administracions públiques, amb una xifra global de 81.217 milions, uns 551 milions menys que ara fa un any. Pel que fa a les transferències de capital a altres administracions, pugen un 17%: 503 milions van anar a les comunitats autònomes pel programa d'ajudes a actuacions d'eficiència energètica, que no existia el 2018.  Les ajudes a la inversió i altres transferències de capital augmenten un 1,4%, i inclouen 885 milions que no tenien equivalent l'any passat: es tracta de la devolució del gravamen de prestació de maternitat i paternitat i 202 milions de contribució a l'Agència Especial Europea.  D'altra banda, i en aquest cas entre gener i juliol, el dèficit consolidat d'administració central, comunitats autònomes i seguretat social va ser del 2,02% del PIB, mentre que el dels ens locals es va situar en el 0,03%.

Summary: El dèficit públic espanyol puja al 2,14% del PIB fins al juny


L’Ajuntament de La Bisbal d’Empordà espera que a partir de mitjans de setmana els veïns puguin tornar a fer ús de l'aigua de l'aixeta, que està declarada no apta per al consum des del passat 4 d'agost. Dependrà, això sí, d’unes anàlisis que es faran aquest dilluns un cop els filtres que depuren l'aigua ja estan en funcionament. L'alcalde del municipi, Lluís Sais, confia en que entre dimecres i dijous es pugui tornar a beure i cuinar amb normalitat a través de la xarxa d'aigua. "Ens diuen que els dipòsits funcionen bé i comptem que a mitjans de setmana podrem tornar a l'aigua de boca", ha afirmat Sais.

Summary: La Bisbal d’Empordà preveu que l'aigua torni a ser apta per al consum a mitjans de setmana


L'Audiència de Navarra considera que la pèrdua de l'anonimat dels cinc membres de 'La Manada' condemnats a 9 anys de presó per un abús sexual als Sanfermines del 2016 fan "impensable" el risc de reiteració delictiva. El tribunal també descarta aquest risc per la repercussió i el "rebuig social" que ha generat el cas. La secció segona de l'Audiència de Navarra ha decretat que els cinc condemnats puguin sortir de la presó pagant una fiança de 6.000 euros, tot i que amb un vot particular d'un dels magistrats que reclama la pròrroga de la presó provisional. El tribunal ressalta que els cinc condemnats viuen a 500 quilometres del lloc de residència de la víctima. El tribunal ha decretat que els cinc condemnats puguin sortir de la presó pagant una fiança de 6.000 euros després que, a finals d'abril, la sentència aixequés una forta polèmica i una onada d'indignació perquè va considerar els fets com a un abús sexual continuat i no una violació. A més de la fiança, els magistrats han imposat altres mesures cautelars als condemnats, com ara l'obligació de comparèixer cada dilluns, dimecres i divendres davant d'un jutjat, la prohibició d'accedir a la Comunitat de Madrid –on viu la víctima-, la retirada del passaport, la prohibició de comunicació amb la víctima, la prohibició de sortir del territori espanyol sense autorització judicial, la designació d'un domicili on puguin ser trobats i un telèfon de contacte. Contra aquesta interlocutòria es pot interposar un recurs de súplica. Els magistrats Ricardo González i Raquel Fernandino consideren que la petició de les acusacions d'allargar la presó provisional fins a la meitat de la pena imposada en sentència incorre en un automatisme del que s'ha de fugir. "Entenem que per valorar la situació actual ja no es poden reprendre les raons que van fonamentar en un primer moment l'adopció com a mesura cautelar de la presó provisiona, entre les que s'indicava la possibilitat d'imposar als acusats unes penes de 80 anys de presó", apunten. Així, recorden que després de la sentència condemnatòria de 9 anys, s'ha produït "una més que notable reducció de les penes sol·licitades per les acusacions".  Pel que fa al risc de fuga, el tribunal considera que aquest motiu ha perdut la força que va poder tenir anteriorment perquè durant la instrucció de la causa es vinculaves les penes altes sol·licitades i la imminent celebració del judici oral. Així, creuen que ara no es pot negar l'arrelament familiar i social dels condemnats, i que no es pot considerar el risc de fuga com una "possibilitat real concreta", havent-hi altres mesures cautelars "menys feixugues". Els dos magistrats consideren que la pèrdua de l'anonimat dels condemnats fa "poc menys que impensable" el risc de reiteració delictiva. "Cap dels acusats ara condemnats té antecedents penals per delictes de naturalesa anàloga o similar al que estan condemnats", argumenten. A més, afegeixen que "no es pot desconèixer que la repercussió que ha tingut aquest cas i la pressió que ha desfermat han alimentat un rebuig social de tal magnitud respecte dels cins acusat que això permet qüestionar" aquest risc. A més, remarca les "extraordinàries dificultats" que es poden trobar els cinc condemnats per tenir una "vida social normalitzada" en llibertat quan tornin al seu entorn familiar i social. A més, el tribunal ressalta que els acusats tenen els seus domicilis a més de 500 quilòmetres de distància del lloc on viu la víctima i que garantir la seva tranquil·litat i assossec es pot procurar mitjançant l'adopció de mesures menys feixugues que la prolongació de la situació de presó provisional. En la interlocutòria, l'Audiència de Navarra diu desconèixer la situació en què es troba la instrucció de la causa oberta a un jutjat de Pozoblanco en què s'investiga a quatre dels cinc condemnats presumptament per fets similars als dels Sanfermines del 2016. Vot particular La interlocutòria compta amb el vot particular del president de la secció segona de l'Audiència de Navarra, José Francisco Cobo, que va ser ponent de la sentència condemnatòria. Segons aquest magistrat, "tenint en compte les característiques i la gravetat del delicte pel que han estat condemnats els acusats, i ponderant les circumstàncies del cas i les persones dels processats, es revela com a raonable i proporcionat" la pròrroga del termini de 2 anys i mig de presó de la mesura de presó provisional amb el caràcter incondicional. "És indiscutible la gravetat del delicte", afegeix aquest jutge, que considera que aspectes com l'estabilitat domiciliària dels processats, la seva disponibilitat de mitjans per desenvolupar la seva vida o la seva integració en el seu context familiar i convivencial no permeten "conjurar eficaçment el risc" que els processats evadeixin "l'acció de la justícia i les mesures proposades en la decisió majoritària".

Summary: L'Audiència de Navarra diu que la pèrdua de l'anonimat de 'La Manada' fa "impensable" el risc de reiteració delictiva


L’Agència Tributària de Catalunya (ATC) doblarà la seva plantilla a la demarcació de Tarragona en el marc del desplegament territorial que ha endegat aquest any. Segons ha explicat el secretari d’Hisenda, Lluís Salvadó, actualment a la demarcació l’ATC només disposa d’una quarantena de treballadors a l’oficina de la ciutat de Tarragona i, al setembre, assolirà la xifra de 84 empleats. En concret, 21 es destinaran a un nou local que obrirà al juliol al Passeig Prim de Reus, onze a unes noves instal·lacions de la Rambla de Catalunya de Tortosa i quatre que reforçaran la seu ja existent a Tarragona ciutat. A més, tant a Valls com a Móra d’Ebre dos empleats s’incorporaran a oficines compartides amb BASE -l’organisme de la Diputació que recapta els ingressos delegats pels ajuntaments-, i quatre empleats més s’establiran en un nou local al Vendrell que també serà compartit amb la institució supramunicipal.  La demarcació acollirà dues de les quinze noves oficines que l’ATC preveu obrir arreu de la geografia catalana. Amb aquest pla, el Govern pretén, d’una banda, implantar un nou model territorial basat en una xarxa d'oficines pròpies preparades per prestar els mateixos serveis a tots els ciutadans i, de l'altra, desenvolupar totes les funcions tributàries que li permet l'actual marc competencial, com són els catorze impostos que gestiona, a més de la recaptació executiva de tributs.  Així mateix, la voluntat del Govern és col·laborar en la recaptació executiva dels tributs dels principals consistoris de Catalunya que no la tenen delegada en les diputacions, com és el cas dels municipis de Tarragona, Reus, Salou, Cambrils, l’Ametlla de Mar o l’Ampolla. Això permetrà, per exemple, reclamar deutes extraterritorials al Govern en lloc de fer-ho a l’Estat, com fins ara. Alhora, també contribuirà a millorar la lluita contra el frau fiscal des de les administracions locals, segons ha defensat Salvadó en el marc d’una xerrada informativa a la seu del Col·legi de Periodistes de Tarragona. El desplegament de l’ATC es completarà el darrer trimestre de l’any, quan està previst que assoleixi la xifra de 800 treballadors al conjunt del país en poc més d’una trentena d’oficines. Després de l’estiu també s’activarà un nou sistema informàtic que permetrà recaptar grans impostos. D’altra banda, de cara a la futura hisenda catalana el Govern estima la necessitat de disposar d’un conjunt de 5.000 treballadors. Actualment, l’agència estatal en té uns 3.700.

Summary: L’Agència Tributària de Catalunya doblarà aquest any la seva plantilla a la demarcació de Tarragona


Centenars de persones han desafiat la pluja aquest 1 de maig a Sant Andreu de la Barca (Baix Llobregat) per mostrar el seu suport als nous professors de l'IES El Palau acusats per la Fiscalia d'un delicte d'odi per assenyalar alumnes fills de guàrdies civils l'endemà de l'1-O. Convocats per exalumnes del centre educatiu, els manifestants s'han concentrat a la porta de l'Ajuntament per reclamar que "no es criminalitzi" els docents i en defensa de l'institut i de l'escola pública. Un dels exalumnes convocants, l'Adrián Ruiz, ha assegurat que seu pas per l'IES El Palau ha estat dels millors episodis de la seva vida i que algun dels seus professors, entre ells algun dels acusats, el van ajudar molt en la seva formació acadèmica i humana. "Demano que des de els mitjans no s'ataqui i s'assenyali a ningú i es respecti la presumpció d'innocència", ha afegit. Al seu torn, Josep Lluís del Alcázar, delegat de la CGT a l'institut, ha criticat que en aquest cas "hi ha qui busca la confrontació" i ha lamentat que tant els professors com els alumnes del centre "estan vivint una situació insostenible". La manifestació d'avui s'ha produït l'endemà que apareguessin pintades a l'IES El Palau contra els nou professors investigats després que el passat diumenge el diari El Mundo publiqués un reportatge amb els noms i cognoms, fotografies i biografia dels nou docents i que el líder de Cs, Albert Rivera, ho difongués via Twitter. Josep Lluís del Alcázar, actualment delegat sindical a l'institut i professor des de fa 20 anys, ha criticat que "clarament hi ha gent que busca la confrontació" i que amb aquesta manifestació tant l'institut com el municipi de Sant Andreu de la Barca han volgut deixar clar que la rebutgen. Del Alcázar ha afegit que ja fa temps que determinats sectors han volgut transmetre la falsa idea que a les escoles catalanes s'adoctrina a l'alumnat i que amb aquest cas han vist la possibilitat de demostrar les seves acusacions. Una situació, ha lamentat, que està fent insuportable el dia a dia a l'institut perquè després de molts mesos aguantant en silenci les acusacions d'alguns mitjans de comunicació ara tot ha saltat a l'opinió pública. "Aguantar durant aquests mesos ha estat molt dur i alguns dels professors ho estan pagant ara", ha apuntat.   Del mateix parer és Lluís Font, president del Consell Escolar de Catalunya, que ha denunciat que tant El Mundo com Albert Rivera, que en teoria diuen defensar la llibertat individual, el que estan fent és impulsar una campanya pública de linxament contra nou docents que atempta contra la cohesió social. Pel que fa als convocants, Adrián Ruiz, exalumne de l'IES El Palau, ha assegurat que fa setmanes que "sent una gran impotència" pel que s'està fent amb els nou professors de l'institut i que amb la manifestació d'aquest dimarts els han volgut transmetre tot el suport i l'escalf del municipi. A més, Ruiz ha demanat als mitjans de comunicació que no assenyalin ni criminalitzin els professors abans que se'ls jutgi i que respectin la presumpció d'innocència. "Jo vaig ser alumne d'algun d'ells i només puc explicar coses bones", ha destacat.  Tot i que els convocants han volgut deixar clar durant la lectura d'un manifest que la manifestació era un acte "sense implicacions polítiques" i han demanat que no es portessin símbols ni banderes de cap ideologia concreta, el cert és que el groc hi ha estat molt present així com les consignes en contra de l'aplicació del 155. De fet, en algun moment de la concentració s'han viscut moments d'una certa tensió entre els organitzadors i algun manifestant que ha llençat proclames contra el govern espanyol. A més, entre els assistents hi havia una nodrida representació d'ERC, el PDeCAT i la CUP.

Summary: Centenars de persones es manifesten a Sant Andreu de la Barca en suport dels nous mestres de l'IES El Palau


El Govern ha posat en marxa una campanya contra la violència masclista focalitzada en els agressors i la no complicitat de l'entorn. Porta com a lema 'Ni agressor, ni còmplice. Atura la violència masclista'. La campanya, que s'ha posat en marxa amb motiu de la commemoració del Dia Internacional per a l'Eliminació de la Violència envers les Dones, interpel·la els homes perquè aturin les violències masclistes i formin part de la solució, en lloc de centrar-se en les víctimes. També destaca el paper de les persones de l’entorn i dels testimonis d’aquestes agressions. Els missatges de la campanya s'adrecen a la població d'entre 14 i 30 anys. Els anuncis simulen llocs habituals entre els joves, com ara la universitat, la cafeteria o la discoteca.  La campanya té com a base un informe realitzat per l'Observatori d'Igualtat de Gènere (OIG) i l'Àrea de Violències Masclistes de l'Institut Català de les Dones (ICD), analitzat aquest dimarts pel Govern, que determina que actualment hi ha més visibilització dels casos perquè la societat escolta les dones que pateixen violències sexuals, hi ha una major consciència social i denúncia col·lectiva, impulsada també pels col·lectius feministes que han donat suport a les dones agredides i han liderat aquesta denúncia social. A aquests factors se suma un clar compromís polític per a l'erradicació de les violències sexuals. L'informe indica que des del 2016 s'observa un augment de quatre punts percentuals en les trucades realitzades pel col·lectiu jove a la línia d'atenció a les dones en situació de violències masclistes per motiu de violència sexual, passant del 37% al 41. Segons les dades analitzades, el 66% de les dones víctimes de delictes contra la llibertat i la indemnitat sexual són menors de 31 anys. Les dades del Departament d'Interior del 2018 mostren un fort increment per al col·lectiu de joves respecte al 2017, que arriba al 25% en els cas dels joves menors de 31 anys. Aquestes mateixes dades mostren un augment progressiu de les denúncies per delictes contra la llibertat i la indemnitat sexual també durant el 2019. Les dades policials mostren que la violència sexual afecta principalment les dones menors de 20 anys, i que els autors són homes de totes les franges d’edat, tot i que amb major freqüència en la franja de 21 a 30 anys. El 7% de les dones de 16 a 29 anys ha declarat que ha patit violència sexual en l’àmbit de la parella o exparella en l'última Enquesta de violència masclista a Catalunya. Tot i que les dades sobre violència sexual en dones més joves són significatives (7%), el tram d’edat més afectat és el de les dones de 30 a 49 anys (8,4%). El tipus d’agressions sexual més freqüent entre les noies de 12 a 18 anys a Catalunya és la petició d’imatges d'elles amb poca roba sota coacció, amenaça o engany. La normalització de l’exhibició de cossos a les xarxes socials ha desencadenat una creixent incidència d’aquest tipus de violència sexual entre les noies més joves. Les relacions sexuals no desitjades representen, segons l'enquesta, un 1% dels casos.

Summary: El Govern endega una campanya contra la violència masclista dirigida als joves i centrada en els agressors i l'entorn


El desplegament del 5G, dispositius mèdics que alerten d'una caiguda o analitzen els símptomes de pacients amb la malaltia de Parkinson o una eina que facilita l'entrega de paquets per part d'empreses logístiques a l'usuari final són alguns dels projectes que s'exposen a l'estand de Catalunya al Mobile World Congress (MWC). Enguany 102 empreses catalanes tenen un expositor al principal esdeveniment de telefonia mòbil en l'àmbit mundial, de les quals 73 ho fan a espais cedits per la Generalitat. També estan presents 4 centres tecnològics catalans. Preguntats per l'ACN, alguns dels expositors han assegurat que els inversors o visitants internacionals no mostren ni interès ni preocupació per la situació política a Catalunya. "El Mobile i el sector de les tecnologies estan per sobre de la crisi institucional que hem viscut els darrers mesos", ha afirmat el secretari de Telecomunicacions, Ciberseguretat i Societat Digital de la Generalitat, també en declaracions a l'ACN. Entre les propostes catalanes que fan servir el MWC d'aparador, n'hi ha alguna relacionada amb el sector de la salut. Un exemple són dos dispositius que presenta la companyia Sense4Care, dirigida per en Daniel Rodríguez-Martín. D'una banda, un detector de caigudes que "analitza el moviment de la persona" i en cas que hagi caigut i no pugui aixecar-se "envia una alerta al cuidador o als serveis d'emergències". D'altra banda, també mostren un altre detector, en aquest cas, de la simptomatologia de la malaltia de Parkinson.  "Normalment el neuròleg examina subjectivament al pacient, que va medicat i per tant no mostra tots els símptomes en el moment de la visita. El nostre sensor monitoritza en un ambient real la severitat de la malaltia perquè després ho pugui analitzar el metge", ha explicat Rodríguez-Martín. El director executiu de Sense4Care ha explicat que els primers dos dies de certamen han estat molt positius pel que fa a l'interès de visitants i inversors: "Estem tot el dia rebent visites, la majoria de gent -un 80%- de fora". "El MWC és un mareig molt gran, és una altra dimensió, una altra lliga", ha opinat el fundador i responsable de producte de Nektria, David Costa. L'empresa de software presenta per primer cop al Mobile -l'any passat eren al Four Years From Now (4YFN)- una eina per a empreses de logística que optimitza l'entrega de paquets perquè arribin a l'hora i quan el client és a casa. "Hem ordenat el caos que hi havia al sector", ha explicat Costa. Nektria ha creat un software que fa quadrar la preferència horària del client amb les franges horàries que l'empresa ja té compromeses per determinar el millor moment d'entrega del paquet "per a tots dos", la qual cosa els permet estalviar costos.   La tecnologia 5G, una de les apostes de les marques a l'edició d'enguany, també té un espai a l'estand de Catalunya. Per exemple, un dels centres tecnològics catalans que hi exposen, la Fundació i2CAT, fomenta "el desplegament del 5G a Catalunya i Barcelona abans que sigui una realitat i sigui comercial", segons ha descrit el seu director Josep Paradells. "Volem donar una avantatge tecnològica a les empreses que puguin utilitzar aquesta infraestructura i que aquesta tecnologia pugui tenir un impacte", ha dit Paradells que ha destacat el paper del 5G també a altres espais del MWC.  La tensió política passa desapercebuda entre els visitants internacionals Els expositors catalans preguntats per l'ACN han assegurat que els visitants i inversors internacionals no els han fet fins ara cap pregunta relacionada amb la situació política o la tensió institucional. "Estan més pendents del temps", ha afirmat Rodríguez-Martín. "La meva percepció és que no els importa el que està passant a Catalunya. El Mobile és una ciutat a part", ha reflexionat Costa.

Summary: Desplegament del 5G, dispositius mèdics o una eina que facilita entregar paquets, entre els projectes catalans al MWC


2,3 milions de mascaretes, 200.000 guants i 110.000 vestits de protecció per a sanitaris han arribat aquest dimarts a la tarda a l'Aeroport de Barcelona, en un carregament que també inclou 500 tests ràpids, que cal avaluar per comprovar que són vàlids. L'equipament forma part de la comanda que la Generalitat va fer a l'empresa barcelonina Basic Devices SL i és la segona entrega en quatre dies. La primera, durant el cap de setmana, va ser de més d'1 milió de mascaretes. Es preveu que es vagi completant la comanda els propers dies, amb un acord inicial que contempla l'entrega de 2 milions de mascaretes quirúrgiques, dos milions de mascaretes N95/FFP2/KN95 i 1.051.281 vestits de protecció sanitària. A més, un cop s'hagi comprovat que els tests ràpids són vàlids també se n'augmentarà la importació. En quatre dies han arribat 3,4 milions de mascaretes a Catalunya i segons l'empresa es tracta de la comunitat autònoma que més mascaretes ha importat.

Summary: Arriben a Catalunya 2,3 milions de mascaretes, 200.000 guants de protecció i 500 tests ràpids


El rei Felip de Bèlgica ha decidit deixar en suspens la dimissió del primer ministre del país, Charles Michel, que avui li ha presentat la renúncia després de la crisi de govern provocada per la sortida dels nacionalistes flamencs de l'N-VA. El monarca començarà a partir d'aquest dimecres una ronda de consultes amb els partits. Les eleccions estan convocades al maig. Michel ha estat rebut en audiència al Castell Laken per presentar la dimissió després d'haver-la anunciat al Parlament. "La meva crida no ha convençut", ha reconegut a la cambra. A principis de desembre els ministres nacionalistes flamencs de l'N-VA van retirar el suport a la coalició quadripartida que governava el país. L'N-VA exigia que Bèlgica no s'adherís al Pacte per la Migració de l'ONU però Michel s'hi va oposar precipitant el trencament de la coalició. Cal recordar que l'executiu anterior al de Michel havia tardat 541 dies a formar-se.

Summary: El Rei de Bèlgica deixa en suspens la dimissió de Michel i farà consultes amb els partits


El líder dels populars creu que els missatges a Comín constaten que "el procés era impossible"  ACN Barcelona.-El cap de files del PPC al Parlament, Xavier García Albiol, considera que el candidat de JxCAT a la investidura, Carles Puigdemont, ha de presentar la seva renúncia com a diputat al Parlament. Albiol creu que ha de fer aquest pas "un cop coneguda la realitat" i després d'uns missatges a Toni Comín, capturats per Telecinco, que reflecteixen "la frustració del procés" i un "atac de sinceritat des de la seva intimitat". El dirigent popular li reclama l'acta per "no seguir fent el ridícul" i per retornar a "certa normalitat institucional". En roda de premsa des del Parlament aquest dimecres, Albiol considera que les paraules de Puigdemont revelen allò que molts dirigents independentistes "diuen en privat" i creu que els missatges constaten que "el procés era impossible".  Albiol considera que el contingut dels missatges té "una transcendència important". "Posa en evidència que el procés era impossible, que s'ha enganyat, que no pot seguir endavant i que fa el ridícul", ha assegurat en roda de premsa al Parlament.  Si Puigdemont renuncia a l'acta de diputat, "ajuda a no seguir fent el ridícul com ell mateix reconeix i  és possible que permeti tornar a una certa normalitat institucional almenys a curt termini", ha afirmat Albiol.  I en defensa d'aquesta "normalitat a Catalunya" en un termini breu, Albiol ha tornat a reclamar al president el Parlament, Roger Torrent, que iniciï una ronda de contactes per escollir un candidat a la presidència per celebrar el ple ajornat en una sessió que, a parer dels populars, s'hauria de produir a "principis de la propera setmana". Si no hi ha candidat independentista, Albiol ha tornat a assenyalar Inés Arrimadas perquè faci un pas endavant.  Albiol, que ha "felicitat" el govern de Mariano Rajoy –"està bé que Puigdemont digui que la línia de treball de La Moncloa ha triomfat"-, ha advertit que això no suposa "garantir que ningú surti de la presó", a preguntes de la premsa. "No li correspon al govern d'Espanya; [...] la interpretació de Puigdemont obeeix a la realitat virtual; el camí de la política va per una via i el judicial per una altra".  D'altra banda, el cap de files dels populars al Parlament no ha entrat a valorar si l'ajornament del ple suposa que comencin a córrer els dos mesos de termini que fixa el reglament per a un segon intent malgrat que no s'hagi produït una primera votació. "És una interpretació dels serveis jurídics de la casa; nosaltres seguirem el criteri que assenyalin els serveis jurídics", ha assegurat.

Summary: Albiol demana a Puigdemont que renunciï a l'acta de diputat després d'un "atac de sinceritat"


L'Estat supera les mil morts i frega els 20.000 casos de coronavirus, segons les últimes dades del Ministeri de Sanitat. En total, han perdut la vida 1.002 persones, 235 en les últimes hores. Hi ha 19.980 contagiats, 2.833 més. Es tracta d'un increment del 16,5%, "substancialment menor" que dijous. El director del Centre de Coordinació d'Alertes i Emergències Sanitàries, Fernando Simón, ha demanat anar amb molt de compte amb la interpretació de les xifres, perquè els casos confirmats, ha dit, "depenen de la sobrecàrrega dels laboratoris". Hi ha 1.141 persones ingressades a l'UCI. A la Comunitat de Madrid es registren 7.165 casos, amb 628 morts. Per darrere se situa Catalunya, amb 3.270 positius i 82 persones que han perdut la vida.

Summary: Espanya supera les mil morts i frega els 20.000 casos de coronavirus


Aposta uns pressupostos amb la majoria de la investidura però també amb altres forces “si es mouen”  ACN Madrid .-El ministre de Consum, Alberto Garzón, creu que la taula de diàleg s’ha de celebrar “el més aviat possible” però admet que el clima preelectoral a Catalunya no ajuda a avançar en aquesta via. En una entrevista a Catalunya Ràdio, Garzón ha dit que la trobada no es pot “demorar” però ha insistit que seria “bo” que no es fes “mirant de reüll a les eleccions”. En aquest sentit, ha dit que és evident que sempre hi ha comicis en un punt o altre d’Espanya però que “evidentment, l’afectació al diàleg serà major” quan hi hagi eleccions aquí. Malgrat això, Garzón ha remarcat que cal resoldre un problema que fa anys que esta sobre la taula i que la taula ajudarà a començar-ho a abordar.    “Partim d’un moment complicat on cal convèncer la societat que cal diàleg”, ha afegit.  D’altra banda, Garzón ha dit que aposta per la majoria de la investidura per als pressupostos però que no té “cap inconvenient” d’abordar-los amb altres forces “si es mouen, com és el cas de Cs”. En aquest sentit, s’ha mostrat convençut que hi ha molts aspectes en els quals es poden posar d’acord.  També ha negat que el govern espanyol estigui “dividí” en relació amb el pacte amb Ciutadans i ha dit que “quantes més forces vulguin col•laborar, millor”. Garzón ha insistit, però, que té una llarga tradició de col•laboració amb ERC, tot i que en algunes ocasions creu que la formació ha mirat “cap a una altra banda".

Summary: Garzón diu que la taula de diàleg s’ha de reprendre “el més aviat possible” però que el clima preelectoral no ajuda


ERC s'ha afegit a les mostres de condol per la mort de la diputada de Junts pel Sí i expresidenta d'Òmnium Cultural, Muriel Casals, i ha volgut valorar la seva "gran feina" des de la societat civil en l'impuls i realització del procés d'independència de Catalunya. "Des del capdavant d'Òmnium i de campanyes com Ara és l'hora, sempre s'ha mostrat una persona lluitadora, amb empenta i amb un somriure", han recordat des d'Esquerra Republicana. "La Muriel ha estat un referent de la política en femení del nostre país, amb la seva constància, serenitat i compromís, amb unes conviccions fermes i defensora de la cultura catalana", han continuat els republicans. "Culminarem el nostre camí cap el teu somni: la llibertat. No t'oblidarem, et trobarem a faltar", han conclòs des de les files d'ERC.  Per la seva banda, el president d'ERC a l'Ajuntament de Barcelona, Alfred Bosch, ha volgut expressar el seu dolor per la mort de Casals, "però també la meva alegria perquè l'haguem tingut". "El millor homenatge que li podem fer és imitar el seu exemple de lluitadora, de persona que no es rendia mai i sempre amb un somriure a la cara", ha afirmat Bosch en declaracions als mitjans. "Continuarem lluitant i honorant la causa que va representar", ha continuat el líder d'ERC al consistori barceloní, que ha destapat que mantenia "una bonica relació d'amistat" amb Casals. "Anàvem a fer cafès i arreglàvem el món", ha reflexionat amb ironia. "Ara ho haurem de solucionar sense ella, però per ella. I per tots aquells que ens han deixat i que creuen en una Catalunya millor, més lliure i igualitària", ha conclòs Bosch.

Summary: ERC s'afegeix al dolor per la mort de Muriel Casals: "Culminarem el nostre camí cap al teu somni: la llibertat"


Els Mossos d'Esquadra investiguen un grup violent que es dedica a assaltar traficants per robar-los droga. Segons ha pogut saber l'ACN, la banda actuaria des de fa uns dos mesos per Catalunya, cometent robatoris amb força i assalts violents. El seu 'modus operandi' consisteix en controlar traficants que posseeixen grans quantitats de droga i apropiar-se'n, sovint fent ús de camions sostrets per transportar la mercaderia. Alguns traficants víctimes d'aquesta banda fins i tot haurien presentat denúncia, obviant però quin era el botí per no delatar-se. Aquest dijous la policia catalana ha aconseguit detenir a Tarragona un dels integrants, in fraganti, mentre conduïa un camió robat per l'AP-7, carregat de plantes de marihuana. La detenció es va produir en plena matinada a l'alçada de Banyeres del Penedès, després d'una llarga i perillosa persecució. Al camió hi viatjaven més persones que van aconseguir fugir. La marihuana provenia d'unes naus del polígon Francolí. Aquest dijous a la nit agents de l'àrea d'investigació de Tarragona, han fet entrada a les naus amb l'autorització del propietari -que les tenia llogades-, on hi quedaven més de 400 plantes de marihuana. El cas es troba sota secret de sumari, si bé l'ACN ha pogut saber que el llogater, responsable de la plantació, es troba hores d'ara desaparegut.   D'altra banda, la policia catalana ha detingut un dels responsables del robatori amb força a les naus. Es van endur tot el que van poder i, amb el camió -robat a Barcelona- carregat de marihuana, van ser enxampats per l'autopista a Tarragona passades les cinc de la matinada. La persecució va durar uns quilòmetres fins a Banyeres del Penedès, on van aturar el camió.  Aleshores es va iniciar una persecució a peu que va acabar amb la detenció d'un dels lladres. Es tracta d'un home de 31 anys, de nacionalitat espanyola, segons han confirmat fonts dels Mossos. És el primer integrant que s'aconsegueix detenir d'aquesta perillosa banda en actiu a Catalunya. En territori tarragoní també haurien comès robatori per la zona del Vendrell.

Summary: Els Mossos busquen un grup violent que es dedica a assaltar narcotraficants per Catalunya


Uns 8.000 espectadors han seguit des de casa la desena de tastos de vi que ha organitzat pel consell regulador i els cellers de la DO Empordà a través del seu canal d'Instagram. Els tastos s'han fet els dissabtes al matí i els dilluns al vespre i hi ha participat sommeliers i restauradors com ara Carme Ruscalleda, Josep Roca, Jaume Subirós, Oriol Rovira o Pep Nogué. De mitjana, els tastos han obtingut uns 800 espectadors, tot i que en directe s'hi han arribat a connectar 120 internautes amb pics de 160. Els seguidors dels tastos online podien encarregar els vins que s'havien de degustar en cada sessió i rebre'ls a casa. De mitjana, s'han venut una quarantena de lots de dos vins en cada sessió arribant a les 800 ampolles enviades a domicili. Davant de l'èxit de la iniciativa el consell regulador de la DO Empordà es planteja ara organitzar més tastos online després de l'estiu. Ara, la denominació concentrarà els seus esforços en promocionar les visites i activitats enoturístiques presencials als cellers i en la recuperació de la restauració. Els tastos virtuals han estat una iniciativa per rellançar la venda d'ampolles de la DO Empordà, ja que durant el confinament van disminuir un 90%. A més, el web de la denominació també ha obert un apartat en què els interessats poden escollir entre 400 vins diferents i comprar-los en línia per rebre'ls a casa.

Summary: Uns 8.000 internautes participen en la desena de tastos en línia de la DO Empordà


Aquest any sí, s’estrena al Teatre Lliure ‘El somriure al peu de l’escala, de Henry Miller, ajornat la temporada passada arrel d’un accident que va patir el seu protagonista, Jordi Martínez. L’actor i clown català és August, el pallasso a través del qual Miller parla sobre la relació “entre la persona i el personatge” en la vida de tota persona. Ramon Simó ha adaptat la narració original -en tercera persona- a un espectacle en primera persona que combina el relat i l’element teatral amb recursos del món del circ, fent una barreja de llenguatges “que no utilitza la manera realista de narrar històries però al mateix temps arriba a l’espectador”. Per Simó, ‘El somriure al peu de l’escala’ és, paradoxalment, la ficció amb què Miller va retratar-se més a sí mateix.  L’Espai Lliure acollirà finalment entre el 4 d’abril i el 5 de maig ‘El somriure a peu d’escala’, amb el seu protagonista Jordi Martínez en plena forma un any després de patir un accident de moto que va obligar a ajornar l’estrena de l’espectacle.  ‘El somriure al peu de l’escala’ és una narració llarga escrita per Henry Miller l’any 1948, i protagonitzada per un pallasso a la recerca de la seva identitat. Un professional del circ que veu com el seu intent de provocar alguna cosa més que rialles al seu públic és incomprès i acaba essent acomiadat. Aleshores comença un viatge íntim per saber qui és realment i com pesa la “màscara” amb la que un amaga la seva pròpia veritat, el seu propi ser.  Per Simó, parlar de veritat i mentida, “de la diferència entre la persona i el personatge, entre l’artista i la persona, és una maniobra bonica i divertida de fer avui en dia en què això de la veritat no està gaire ben vist”. Ramon Simó ha adaptat aquesta narració amb l’ajuda de Màrius Serra, i han convertit un relat en tercera persona en un llarg monòleg expressat en primera persona per Jordi Martínez, el clown imaginat per Henry Miller. Un pallasso que, en opinió de Simó, va ser l’aproximació més “sincera” que l’escriptor va fer d’ell mateix. “Per primera vegada escrivia un personatge de ficció que no era ell mateix (...), que no era real però sí de veritat: d’alguna manera l’utilitza per descriure’s a sí mateix amb més sinceritat del què ho havia fet en les seves obres pretesament autobiogràfiques”, ha reflexionat al respecte aquest divendres el director.  Simó va voler explicar la història “a través de la poètica del circ” però sense intentar fer un espectacle de circ en sentit estricte. “El repte era com encaixar les tècniques teatrals i les circenses”, reconeix el director, respectant el to narratiu de l’obra original però fent ús d’elements metafòrics i poètics més propis del circ, inclosos també dos números de clown. “És una barreja de llenguatges que no utilitza la manera realista de narrar històries, però al mateix temps arriba a l’espectador”, ha resumit.  L’espectacle compta amb música en directe creada per Joan Alavedra (col·laborador habitual de Simó), que interpreten els mateixos protagonistes i de forma especial Tanja Haupt. Al costat de Jordi Martínez, interpreten petits papers (dramàtics i amb elements de circ) Joan Arqué, Oriol Boxader, i l’acròbata Griselda Juncà. Per Jordi Martínez aquesta experiència esta essent un “viatge bèstia” en què ha acompanyat el seu personatge a la recerca de la felicitat i d’un impossible”.  Un personatge que “fa filosofia” i que, admet, l’ha fet pensar molt. Martínez, actor i clown de llarg recorregut, ha admès que en aquest híbrid entre les dues vessants interpretatives li “toca xerrar molta estona” i que a diferència de l’espectacle de pallassos convencional, aquí no s’ha introduït el llenguatge col·loquial sinó respectat el to original, la qual cosa el fa “un espectacle un pel més elevat”.

Summary: Teatre i circ s’abracen en l’adaptació de Ramon Simó d’El somriure al peu de l’escala’ de Henry Miller


L'aixecament de l'estat d'alarma ha suposat una glopada d'aire per al museu arqueològic i la ciutat ibèrica d'Ullastret (Baix Empordà). Des de que es va restablir la llibertat de circulació, el centre ha rebut un 20% més de visitants respecte a principis de juny, quan va reobrir. La majoria són de Barcelona i la seva àrea metropolitana. Això ha pal·liat el "cop dur" que ha suposat la pandèmia, que ha impedit les visites de les escoles el mes de maig o l'assistència del públic francès, un dels que més visita aquest conjunt arqueològic. El director del centre, Gabriel de Prado, ha anunciat que durant l'estiu exposaran de manera permanent els cranis enclavats que van trobar a la ciutat ibèrica, per tal d'atraure més públic.

Summary: L'aixecament de l'estat d'alarma dispara els visitants de l'àrea de Barcelona a la ciutat ibèrica d'Ullastret


Grup Julià ha comprat Autocares Padrós per 2,5 MEUR i reforça així la seva divisió de transport discrecional. Amb aquesta adquisició, Autocars Julià amplia la seva flota amb vint nous vehicles, fins a un total de 280. També incorpora 30 treballadors provinents de Padrós, entre els que es troben els fills del fundador de la companyia. Amb l'operació, Autocars Julià reforça i optimitza la capacitat de servei a la zona nord de Barcelona, al Vallès i al Maresme i intensificarà els serveis de transports de creueristes i congressos. Així, incorpora nous clients com Kuoni, Japan Travel Bureau, el RCD Espanyol, el Grupo FCC i diversos centres escolars, com Escola Pia de Sarrià, Garbí o Voramar.  La compra comporta també el lloguer d'una nova zona a Montcada i Reixac (Vallès Occidental) de més de 6.000 metres quadrats, equipada amb oficines i serveis i que podrà acollir fins a 80 autocars. Es tracta d'una nova base d'operacions, que se suma a la que ja té la companyia a l'Hospitalet de Llobregat, i que permetrà un estalvi en desplaçaments, temps i combustible.

Summary: Grup Julià compra Autocares Padrós i reforça la seva divisió de transport discrecional


L'Ajuntament de Girona suspèn el funcionament de les zones blaves i verdes d'aparcament mentre duri l'estat d'alarma pel coronavirus. Segons han informat a través de les xarxes socials, des de dissabte i fins a nou avís, no se sancionarà els vehicles que hi aparquin o que no hagin pogut renovar el tiquet. L'ajuntament ha tancat els jardins de la Devesa i el parc Migdia i la Policia Municipal fa controls als accessos de la ciutat per garantir que els desplaçaments són només pels motius permesos, com anar a treballar, a comprar productes de primera necessitat o a tenir cura de familiars dependents. En paral·lel, la Policia Municipal de Girona ja ha començat a recórrer alguns dels carrers de la ciutat per fer "accions de conscienciació", tal com ha assegurat l'alcaldessa de la ciutat, Marta Madrenas. D'aquesta manera, agents de la policia ja han advertit a esportistes que corrien pel carrer o alguns dels ciutadans que passejaven sense complir cap de les premisses permeses. Madrenas també ha recordat que les persones no poden anar de dos en dos pel carrer si una d'elles no té dependència. L'alcaldessa també ha detallat que des d'aquest dilluns s'han tancat alguns espais públics com ara el parc del Migdia, els jardins de la Devesa, així com també pistes esportives públiques i parcs infantils. Per això la policia també vetllarà perquè no hi hagi ciutadans utilitzant aquests espais. Marta Madrenas ha assegurat que amb aquestes mesures es vol "limitar els espais de trobada amb persones al carrer" per així evitar propagacions del virus. De tota manera, l'alcaldessa ha afirmat que "la ciutadania respon molt bé" a les restriccions imposades actualment i per això descarta que de moment la policia sancioni aquells qui no facin cas a la normativa. Tot i així, ha alertat que de moment es fan "advertiments" però si la gent no en fa cas, caldrà "prendre mesures més contundents". Mesures per les beques menjador Per altra banda, l'alcaldessa ha anunciat que estan treballant per trobar una "alternativa" per garantir els àpats dels alumnes que tenen una beca menjador. Marta Madrenas ha detallat que estan ultimant "habilitar espais com a menjadors" o també fer un "porta a porta" acostant el menjar. Madrenas ha afirmat que aquesta mesura es prendrà conjuntament amb la Generalitat. Sense aglomeracions al transport públic L'Ajuntament de Girona ha reduït fins al 50% el nombre de busos públics des d'aquest dilluns. A més, Madrenas ha afegit que hi ha una "limitació" en què tan sols es pot ocupar un terç dels autobusos. De tota manera, l'alcaldessa ha assegurat que "no ha calgut" aplicar aquesta restricció perquè "hi ha molts menys usuaris" i no s'ha arribat a superar el terç de passatgers permès. D'altra banda, el consistori ha anunciat que la L8 deixarà de funcionar perquè era la que arribava fins al campus de Montilivi de la Universitat de Girona (UdG).

Summary: Girona suspèn el pagament de les zones blaves i verdes d'aparcament mentre duri l'estat d'alarma